**Christopher Austin Hadfield** (\* 29. august 1959, Sarnia), pôvodne vojenský pilot, bol od júna 1992 jedným z kanadských astronautov. Prvýkrát vzlietol do vesmíru v roku 1995 v raketopláne Atlantis pri lete STS-74 na ruskú vesmírnu stanicu Mir, druhýkrát roku 2001 v raketopláne Endeavour  pri misii STS-100 na Medzinárodnú vesmírnu stanicu (ISS). 19. decembra 2012 letel na 145 dňový let na ISS v rámci Expedície 34 a 35.
Po návrate v máji 2013 oznámil odchod na odpočinok.

Život
-----

### Mladosť, pilot

Strednú školu ukončil v roku 1977. V rokoch 1978-1980 študoval na *Royal Roads Military College* vo Victorii v Britskej Kolumbii, potom na *Royal Military College* v Kingstone v Ontáriu, tu roku 1982 získal titul bakalára strojárstva. Do roku 1985 prechádzal leteckým výcvikom na rôznych základniach kanadského vojenského letectva. Potom slúžil u 425. perute (*425 Squadron*) kanadského letectva. V rokoch 1988-1989 študoval v škole testovacích letcov na Edwardsovej leteckej základni. Od roku 1989 bol na tri roky pridelený na leteckú základňu amerického námorníctva Patuxent River (*Patuxent River Naval Air Station*). Roku 1992 sa stal magistrom na University of Tennessee, študoval tu letecké systémy.

### Astronaut

Prihlásil sa do druhého kanadského náboru astronautov vyhláseného Kanadskou vesmírnou agentúrou (CSA), prešiel všetkými kolami výberu a 8. júna 1992 sa stal jedným zo štvorice nových astronautov CSA. Ešte ten istý rok začal základný kozmonautický výcvik a získal kvalifikáciu "letový špecialista" raketoplánu.

Bol menovaný za člena posádky letu STS-74 raketoplánu Atlantis. Do kozmu odštartoval 12. novembra 1995. Cieľom letu bola doprava zásob, vybavenia a najmä stykového modulu na stanicu Mir, išlo o druhú návštevu Miru americkými raketoplánmi. Hadfield sa tak stal jediným Kanaďanom, ktorý kedy navštívil stanicu Mir. Atlantis pristál 20. novembra, v kozme strávil 8 dní, 4 hodiny a 31 minút.

Slúžil v houstonskom stredisku riadenia letov na poste hlavného operátora (*Capcom*) pre spojenie s astronautmi, celkovo pri 25 letoch raketoplánov. V rokoch 1996-2000 bol vedúcim oddielu astronautov CSA.

V júni 1997 bol zaradený do posádky letu STS-99, neskôr premenovaného na STS-100. Druhýkrát vzlietol na obežnú dráhu 19. apríla 2001 v raketopláne Endeavour. Cieľom misie bola doprava vybavenia a zásob na Medzinárodnú vesmírnu stanicu (ISS). Let trval 11 dní, 21 hodín a 30 minút, raketoplán pristál 1. mája 2001.

V rokoch 2001-2003 zastával funkciu riaditeľa operácií NASA (*Director of Operations for NASA*) v Stredisku prípravy kozmonautov vo Hviezdnom mestečku. Roku 2003 odišiel z kanadskej armády, po 25 rokoch služby.

V auguste 2007 bol Hadfield predbežne vybraný za náhradníka Roberta Thirska v Expedícii 20/21 na ISS so štartom v máji 2009, vo februári 2008 menovanie oficiálne potvrdila NASA. Začiatkom roku 2010 bol vybraný do záložnej posádky Expedícia 31 /32 (štartujúca v marci 2012) a hlavnej posádky Expedícia 34/35 so štartom v decembri 2012.

Chris Hadfield je ženatý, má tri deti.

Referencie
----------


|  |  |
| --- | --- |
| Portal | Kozmonautický portál |

*Tento článok je čiastočný alebo úplný preklad článku Christopher Hadfield na českej Wikipédii.*

1. 1 2 3 4 5  IVANOV, Ivan, a kol. *Космическая энциклопедия astronóm* [online]. Moskva: [cit. 2010-06-20]. Kapitola Christopher Austin Hadfield. Dostupné online. (po rusky)
2. 1 2 3 4   *Canadian Astronauts* [online]. Kanadská kozmická agentúra, rev. 2010-04-01, [cit. 2010-06-20]. Kapitola Biography of Col. Chris A. Hadfield. Dostupné online. (po anglicky)
3. ↑  HOLUB, Aleš. *MEK. Malá encyklopédia kozmonautiky* [online]. REV. 1997-02-27, [cit. 2010-06-20]. Kapitola STS-74. Dostupné online. (po česky)
4. ↑  HOLUB, Aleš. *MEK. Malá encyklopédia kozmonautiky* [online]. REV. 1997-02-27, [cit. 2010-06-20]. Kapitola STS-100. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Chris Hadfield**

Autoritné údaje: * BnF: 17019746r
* GND: 105085344X
* ISNI: 0000 0004 1720 7278
* LCCN: no2013126925
* NK ČR: jo2015854822
* VIAF: 305126764
* WorldCat: lccn-no2013126925